**Informasjon fra styret – slutten av mai 2020**

Selv om samfunnet gradvis åpner opp, er det fortsatt mange restriksjoner som gjelder, og som påvirker oss i kolonihagen – slik som renhold og avstand for eksempel.

**TOALETTER:** Av smittevernhensyn fortsetter vi derfor med den samme ordningen for fellestoalett/dusj som det vi har hatt i april og mai. Alle skal ha fått en SMS som må besvares innen mandag 25.5 kl 12, hvis dere vil bruke toaletthusene. På den måten har vi kontroll på hvem som bruker hvilket toalett/dusj, og de som bruker dem er også ansvarlige for renholdet – etter egne vaskeinstrukser og vaskelister. Vaskerommene holdes fortsatt stengt for å begrense antallet felles berøringspunkter (dørhåndtak/lysbrytere/knapper osv).

**FELLESHUSET:** Vi åpner i utgangspunktet for utleie av Felleshuset igjen fra 15.juni. Rådet vi har fått er at det bør være maks 35-40 personer til stede, helst under 30. De som leier må skrive under på at de har satt seg inn i, og følger helsemyndighetenes restriksjoner, og må levere en plan for smittevern og ekstra renhold.

**HAGEAVFALL:** Vi har nå fått datoer for kvistbilen. Den kommer mandager kl 16-17.30, og første gang er mandag 8.juni. Deretter følger 29.juni, 17.august, 14.september og 12.oktober. Det kommer nærmere informasjon om hvordan vi skal organisere dette, men det blir høyst trolig over samme lest som sist.

**ÅRSMØTE:** Ekstraordinært årsmøte ble avlyst/utsatt pga koronaen. Dette møtet har vi for at kolonistene skal godkjenne regnskapet for i fjor, og budsjettet for i år. Vi avvikler årets møte delvis digitalt/delvis via lapper i postkassa på felleshuset. Mer og tydeligere info kommer!

**SOSIALT:** Barnefesten 20.juni er utsatt på ubestemt tid. St.Hansfesten med grilling avlyses i kjent form, men festkomiteen jobber fortsatt med planene for bål og et lite “pop up-arrangement"

**ÅPEN STYREHALVTIME:** Styret har begynt med ordinære møter igjen, etter å ha vært delvis digitale en stund nå. Derfor begynner vi også med «Styrets åpne halvtime» igjen. Første gang er **tirsdag 2.juni kl 17-17.30**. Har du spørsmål, innspill eller bare vil slå av en prat så finner du to styremedlemmer ved Felleshuset på den tiden.

**KLOAKK:** Det kommer i løpet av kort tid en lang epost til alle kolonister, og det gjelder kloakktilkobling. Det er viktig at den blir lest **grundig** av 1) alle som har koblet seg på det nye kloakknettet i kolonihagen, 2) alle som planlegger å koble seg på kloakken, og 3) de som ikke ønsker å koble seg på kloakken. Det blir mulig å møte styret **søndag 7.juni** hvis du har flere spørsmål etter den eposten.

**PARKERINGSOBLATER:** Alle som har betalt for å bruke parkeringsplassen skal nå ha fått et rødt klistremerke (oblat) med jubileumskrone på, i postkassa. Det festes på p-kortet fra i fjor. Har du ikke fått, skriv til solvang4@kolonihager.no – eller kontakt kasserer Mona.

**LEIE AV TILHENGER:** Felles-tilhengeren er igjen reparert, og er klar til bruk! Det koster 100 kr pr gang, ta kontakt med Nils Helge Hjelme i hytte 521 for leie.